เงินทุนต่างชาติ ไหลบ่าเข้าไทย
ไตรมาส 4 ปี 2554 (ต.ค.-ธ.ค. 2554) ดุลบัญชีเงินทุนขาดดุล 5,957 ล้านเหรียญสหรัฐ และดุลบัญชีเดินสะพัดเกินดุล 1,843 ล้านเหรียญสหรัฐ
9 เม.ย. 2555

ไตรมาส 4 ปี 2554 (ต.ค.-ธ.ค. 2554) ดุลบัญชีเงินทุนขาดดุล 5,957 ล้านเหรียญสหรัฐ และดุลบัญชีเดินสะพัดเกินดุล 1,843 ล้านเหรียญสหรัฐ 
ขณะที่ดุลการชำระเงินขาดดุล 4,421 ล้านเหรียญสหรัฐ และพบว่าดุลการชำระเงินขาดดุลสูงสุดในรอบ 15 ไตรมาส สำหรับสาเหตุสำคัญของการที่ขาดดุลบัญชีเงินทุนมาจากมีการลงทุนโดยตรงของไทยในต่างประเทศสูง การออกไปลงทุนในตราสารหนี้ต่างประเทศของกองทุนต่างๆ และการให้สินเชื่อทางการค้าของผู้ส่งออกแก่คู่ค้าต่างประเทศ
คาดว่าไตรมาสแรกปี 2555 (ม.ค.-มี.ค. 2555) ดุลบัญชีเงินทุนขาดดุล 1,050 ล้านเหรียญสหรัฐ เนื่องจากการลงทุนโดยตรงของไทยในต่างประเทศเพิ่มขึ้น เช่นเดียวกับการลงทุนในหลักทรัพย์ต่างประเทศของไทยที่เพิ่มมากขึ้น รวมทั้งการให้สินเชื่อการค้าของผู้ส่งออกแก่คู่ค้าต่างประเทศตามมูลค่าการส่งออกที่ฟื้นตัว
1.สถานการณ์ดุลบัญชีเงินทุนไตรมาส 4 ปี 2554 (ต.ค.ธ.ค. 2554)
ดุลบัญชีเงินทุนขาดดุล 5,957 ล้านเหรียญสหรัฐ และดุลบัญชีเดินสะพัดเกินดุล 1,843 ล้านเหรียญสหรัฐ ขณะที่ดุลการชำระเงินขาดดุล 4,421 ล้านเหรียญสหรัฐ สำหรับสาเหตุสำคัญหลักของการที่ขาดดุลบัญชีเงินทุนมาจากมีการลงทุนโดยตรงของไทยในต่างประเทศสูง การออกไปลงทุนในตราสารหนี้ต่างประเทศของกองทุนต่างๆ และการให้สินเชื่อทางการค้าของผู้ส่งออกแก่คู่ค้าต่างประเทศ
การลงทุนโดยตรงสุทธิมีเงินทุนไหลเข้า 703 ล้านเหรียญสหรัฐ เปลี่ยนแปลงจากช่วงเดียวกันของปีก่อนที่มีเงินทุนไหลออก 2,201 ล้านเหรียญสหรัฐ การลงทุนในหลักทรัพย์สุทธิมีเงินทุนไหลออก 540 ล้านเหรียญสหรัฐ ซึ่งเปลี่ยนแปลงจากช่วงเดียวกันของปีก่อนที่มีเงินทุนไหลเข้า 3,122 ล้านเหรียญสหรัฐ สำหรับการลงทุนอื่นๆ สุทธิมีเงินทุนไหลออก 6,092 ล้านเหรียญสหรัฐ ซึ่งเปลี่ยนแปลงจากช่วงเดียวกันของปีก่อนที่มีเงินทุนไหลเข้า 3,451 ล้านเหรียญสหรัฐ




1.1 สถานการณ์การลงทุนโดยตรงไตรมาส 4 ปี 2554
การลงทุนโดยตรงสุทธิในไตรมาส 4 ปี 2554 มีเงินทุนไหลเข้ามูลค่า 703 ล้านเหรียญสหรัฐ การลงทุนโดยตรงในต่างประเทศมีมูลค่า 1,932 ล้านเหรียญสหรัฐ หรือมีเงินทุนไหลออกลดลง 44% จากช่วงเวลาเดียวกันของปีก่อนหน้า สำหรับการลงทุนโดยตรงจากต่างประเทศมีมูลค่า 2,635 ล้านเหรียญสหรัฐ เพิ่มขึ้นจากช่วงเดียวกันของปีก่อน 104.3%
1.2 สถานการณ์การลงทุนในหลัก ทรัพย์ไตรมาส 4 ปี 2554
การลงทุนในหลักทรัพย์สุทธิไตรมาส 4 ปี 2554 มีเงินทุนไหลออกมูลค่า 540 ล้านเหรียญสหรัฐ เปลี่ยนแปลงจากช่วงเวลาเดียวกันของปีก่อนที่มีเงินทุนไหลเข้ามูลค่าถึง 3,122 ล้านเหรียญสหรัฐ การลงทุนในหลักทรัพย์ในต่างประเทศมีเงินทุนไหลออก (การซื้อหลักทรัพย์ที่ลงทุนในต่างประเทศของนักลงทุนไทย) มูลค่า 667 ล้านเหรียญสหรัฐ สำหรับการลงทุนในหลักทรัพย์จากต่างประเทศมีเงินทุนไหลเข้ามูลค่า 127 ล้านเหรียญสหรัฐ ลดลงจากช่วงเดียวกันของปีก่อน 96.8% การลงทุนในตราสารทุนจากต่างประเทศมีเงินทุนไหลเข้ามูลค่า 1,231 ล้านเหรียญสหรัฐ ส่วนการลงทุนในตราสารหนี้จากต่างประเทศนั้น มีเงินทุนไหลออก 1,104 ล้านเหรียญสหรัฐ ลดลงจากช่วงเวลาเดียวกันของปีก่อน 3%
จากข้อมูลตลาดหลักทรัพย์แห่งประเทศไทย พบว่าการซื้อขายสุทธิของนักลงทุนต่างชาติในตลาดหลักทรัพย์แห่งประเทศไทยในไตรมาส 4 ปี 2554 มีมูลค่าการขายสุทธิ 30,232 ล้านบาท ซึ่งมูลค่าการซื้อสุทธิปรับตัวเพิ่มขึ้นจากไตรมาสก่อนหน้าที่เป็นการขายสุทธิ สาเหตุที่มีการซื้อสุทธิของนักลงทุนต่างชาติเพิ่มขึ้นนั้น เป็นผลมาจากการเพิ่มการลงทุนและการซื้ออย่างต่อเนื่องของ Fund Flow ในกลุ่มตลาดเกิดใหม่ เพื่อหลีกเลี่ยงตลาดยุโรปและสหรัฐ ซึ่งยังคงเผชิญกับความเสี่ยงด้านการเงินเศรษฐกิจ
ขณะเดียวกันการลงทุนในตราสารทุนจากต่างประเทศจากข้อมูลของ ธปท. มีการไหลเข้าของเงินทุน 38,199 ล้านบาท
1.3 สถานการณ์การลงทุนอื่นๆ ไตรมาส 4 ปี 2554
การลงทุนอื่นๆ สุทธิไตรมาส 4 ปี 2554 มีเงินทุนไหลออก 6,092 ล้านเหรียญสหรัฐ ซึ่งเปลี่ยนแปลงจากช่วงเดียวกันของปีก่อนที่เป็นเงินทุนไหลเข้า 3,451 ล้านเหรียญสหรัฐ แต่ทั้งนี้เมื่อพิจารณาในรายละเอียด จะพบว่าการลงทุนอื่นๆ ของชาวต่างประเทศในประเทศไทยนั้นได้ลดลง โดยมีเงินทุนไหลออก 7,244 ล้านเหรียญสหรัฐ ในขณะที่การลงทุนอื่นๆ ของชาวไทยในต่างประเทศเพิ่มขึ้นสูงอยู่ที่ระดับ 1,152 ล้านเหรียญสหรัฐ
2.แนวโน้มการเคลื่อนย้ายเงินทุนไตรมาสแรกปี 2555 (ม.ค.-มี.ค. 2555)
คาดว่าไตรมาสแรกปี 2555 ดุลการชำระเงินเกินดุล 2,450 ล้านเหรียญสหรัฐ และดุลบัญชีเงินทุนขาดดุล 1,050 ล้านเหรียญสหรัฐ ซึ่งเปลี่ยนแปลงจากช่วงเดียวกันของปีก่อนที่เป็นเงินทุนไหลเข้า 665 ล้านเหรียญสหรัฐ แต่ขาดดุลลดลงจากไตรมาส 4 ปี 2554 ที่ 82.4% ซึ่งมีสาเหตุสำคัญมาจากการลงทุนโดยตรงของไทยในต่างประเทศเพิ่มขึ้น เช่นเดียวกับการลงทุนในหลักทรัพย์ต่างประเทศของไทยที่เพิ่มมากขึ้น รวมทั้งการให้สินเชื่อการค้าของผู้ส่งออกแก่คู่ค้าต่างประเทศตามมูลค่าการส่งออกที่ฟื้นตัว
การลงทุนโดยตรงสุทธิมีเงินทุนไหลเข้า 250 ล้านเหรียญสหรัฐ เปลี่ยนแปลงจากช่วงเดียวกันของปีก่อนที่มีเงินทุนไหลออก 4,150 ล้านเหรียญสหรัฐ การลงทุนในหลักทรัพย์สุทธิมีเงินทุนไหลเข้า 3,000 ล้านเหรียญสหรัฐ ลดลงช่วงเดียวกันของปีก่อนที่มีเงินทุนไหลเข้า 3,306 ล้านเหรียญสหรัฐ หรือลดลง 9.3% สำหรับการลงทุนอื่นๆ สุทธิมีเงินทุนไหลออกสูงถึง 4,300 ล้านเหรียญสหรัฐ เปลี่ยนแปลงจากช่วงเดียวกันของปีก่อนที่มีเงินทุนไหลเข้า 1,756 ล้านเหรียญสหรัฐ
คาดว่าการลงทุนโดยตรงสุทธิไตรมาสแรกปี 2555 มีการไหลเข้าของเงินทุนมูลค่า 250 ล้านเหรียญสหรัฐ ซึ่งเปลี่ยนแปลงจากช่วงเดียวกันของปีก่อนหน้าที่มีการไหลออกของเงินทุน 4,150 ล้านเหรียญสหรัฐ ขณะที่มูลค่าการออกบัตรส่งเสริมการลงทุนของ BOI ที่มีการปรับตัวเพิ่มขึ้น เนื่องจากลงทุนเพิ่มหลังจากเกิดภาวะอุทกภัย
ทั้งนี้ คาดว่าการลงทุนในตราสารทุนของชาวต่างชาติในไตรมาสแรกปี 2555 มีมูลค่าเงินทุนไหลเข้า 2,200 ล้านเหรียญสหรัฐ และการซื้อสุทธิของนักลงทุนต่างชาติมีมูลค่า 2,251 ล้านเหรียญสหรัฐ สำหรับการลงทุนอื่นๆ คาดว่ามีการไหลออกประมาณ 4,300 ล้านเหรียญสหรัฐ